Rossiya kompaniyasi Surxondaryoda yangi sement zavodi quradi

Rossiyaning “Neft va gaz kompaniyasi” mas’uliyati cheklangan jamiyati 2015-yil oxirigacha O‘zbekistonning Surxondaryo viloyatida sement zavodini qurib tugallaydi. Bu haqda Toshkentda bo‘lib o‘tgan UzBuild-2014 ko‘rgazmasida “O‘zqurilishmateriallari” aksiyadorlik kompaniyasi vakili xabar qildi, deb yozadi “RIA Novosti”.

“Neft va gaz kompaniyasi” umumiy qiymati 46,7 million dollarlik zavod qurilishi uchun 2008-yili “Surxoninvestsement” MChJ shaklidagi sho‘ba korxonasini tashkil etgan. Dastlab zavod qurilishini 2013-yili yakunlash rejalashtirilgan edi.
“Investor texnologiyani optimallash hisobiga zavodning dastlab belgilangan loyihaviy quvvatini 60 ming tonnaga oshirishga qaror qildi, bu esa qo‘shimcha vaqt talab etadi”, — deya izoh beradi “O‘zqurilishmateriallari” AK vakili.
Shaxta pechlari texnologiyasini qo‘llash evaziga zavodning loyihaviy quvvati yiliga 420 ming tonna sement ishlab chiqarish imkonini beradi. Mahsulotning 60 foiziga yaqini qo‘shni mamlakatlarga eksport qilinishi rejalashtirilmoqda.
Ayni paytda O‘zbekistonda oltita sement zavodi faoliyat yuritmoqda, ularning umumiy quvvati sakkiz million tonnaga yaqin. Rasmiy ma’lumotlarga ko‘ra, 2013-yili mamlakatda sement ishlab chiqarish 2012-yildagiga nisbatan 3,1 foizga oshib, 6,99 million tonnaga yetgan.